
Art. 1. Prezentul Regulament de organizare și funcționare (R.O.F.) este actul administrativ care reglementează modul de organizare și funcționare al Direcției de Asistență Socială a oraşului Boldeşti-Scăeni, domeniul de competență al acestui serviciu de interes public local, funcțiile și atribuțiile acestuia în asigurarea de către autoritățile administrației publice locale a politicilor sociale, etapele de parcurs în realizarea atribuțiilor, structura organizatorică și principalele atribuții ale personalului.
 Art. 2. (1) Direcția de Asistență Socială Boldeşti-Scăeni este structura specializată în administrarea şi acordarea beneficiilor de asistenţă socială şi a serviciilor sociale, înfiinţată ca un compartiment funcţional în aparatul de specialitate al primarului cu scopul de a asigura aplicarea politicilor sociale în domeniul protecţiei copilului, familiei, persoanelor vârstnice, persoanelor cu dizabilităţi, precum şi altor persoane, grupuri sau comunităţi aflate în nevoie socială.

                (2) Prin intermediul Direcției de Asistență Socială Boldeşti-Scăeni se desfăşoară activități de asistenţă si protecţie socială în oraşul Boldeşti-Scăeni.

Art. 3. Conducerea Direcţiei este asigurată de Director.

Art.4. Direcția de Asistență Socială Boldeşti-Scăeni își desfășoară activitatea în baza prezentului Regulament şi a prevederilor următoarelor acte normative:

- Legea asistenței sociale nr. 292/2011, cu modificările și completările ulterioare, 
- Legea nr. 197/2012 privind asigurarea calității în domeniul serviciilor sociale, cu modificările si completările ulterioare,
- Legea nr. 196/2016 privind venitul minim de incluziune, cu modificările și completările ulterioare;

- Legea nr. 448/2006 privind protecţia şi promovarea drepturilor persoanelor cu handicap – Republicată;

- Legea nr. 17/2000 privind asistenţa socială a persoanelor vârstnice – Republicată;

- Legea nr. 272/2004 privind protecţia şi promovarea drepturilor copilului – Republicată;

- Legea nr. 156/2023 privind organizarea activităţii de prevenire a separării copilului de familie;

- HG nr. 797/2017 pentru aprobarea regulamentelor cadru de organizare și funcționare ale serviciilor publice de asistență socială și a structurii orientative de personal, 
- OUG nr. 57/2019 privind Codul administrativ, cu modificările și completările ulterioare.

Art. 5. Obiectul de activitate al Direcției de Asistență Socială Boldeşti-Scăeni îl constituie realizarea ansamblului de măsuri, acţiuni, activităţi profesionale şi servicii specializate, pentru a răspunde nevoilor sociale individuale, familiale sau de grup, în vederea prevenirii şi depăşirii unor situaţii de dificultate, vulnerabilitate sau dependenţă, pentru prevenirea marginalizării şi excluziunii sociale şi creşterii calităţii vieţii.

Art. 6.  Principiile care stau la baza furnizării serviciilor sociale sunt următoarele: 

a) universalitatea - fiecare persoană are dreptul la asistenţă socială în condiţiile prevăzute de lege; 

b) respectarea demnităţii umane - fiecărei persoane îi este garantată dezvoltarea liberă şi deplină a personalităţii;

c) solidaritatea socială - comunitatea participă la sprijinirea persoanelor care nu îşi pot asigura nevoile sociale, pentru menţinerea şi întărirea coeziunii sociale;

d) parteneriatul - autorităţile administraţiei publice centrale şi locale, instituţiile de drept public şi privat, structurile asociative, precum şi instituţiile de cult recunoscute de lege, cooperează în vederea acordării serviciilor sociale; 

e) subsidiaritatea - în situaţia în care persoana sau familia nu îşi poate asigura integral nevoile sociale, intervine colectivitatea locală şi structurile ei asociative şi complementar, statul;

f) participarea beneficiarilor - beneficiarii măsurilor şi acţiunilor de asistenţă socială contribuie activ la procesul de decizie şi de acordare a acestora; 

g) transparenţa - asigură creşterea gradului de responsabilitate a administraţiei publice centrale şi locale faţă de cetăţean, precum şi stimularea participării active a beneficiarilor la procesul de luare a deciziilor;

h) nediscriminarea - accesul la drepturile de asistenţă socială se realizează fără restricţie sau preferinţă faţă de rasă, naţionalitate, origine etnică, limbă, religie, categorie socială, opinie, sex ori orientare sexuală, vârstă, apartenenţă politica, dizabilitate, boală cronică necontagioasă, infectare HIV sau apartenenţă la o categorie defavorizată, precum şi orice alt criteriu care are ca scop ori ca efect restrângerea folosinţei sau exercitării, în condiţii de egalitate, a drepturilor omului şi a libertăţilor fundamentale.

i) egalitatea de şanse, potrivit căreia beneficiarii, fără niciun fel de discriminare, au acces în mod egal la oportunităţile de împlinire şi dezvoltare personală, dar şi la măsurile şi acţiunile de protecţie socială;

j) focalizarea, potrivit căreia beneficiile de asistenţă socială şi serviciile sociale se adresează celor mai vulnerabile categorii de persoane şi se acordă în funcţie de veniturile şi bunurile acestora;

Art. 7. (1) Direcția de Asistență Socială elaborează politici şi strategii, programe de dezvoltare, derulează proiecte de dezvoltare comunitară şi de dezvoltare regională în vederea prevenirii situaţiilor de risc la care sunt expuse grupuri sau persoane din comunitate.

             (2) În aplicarea politicilor sociale la nivelul unităţii administrativ-teritoriale, direcția îndeplinește, în principal, următoarele funcții:


a) de realizare a diagnozei sociale prin evaluarea nevoilor sociale ale comunităţii, realizarea de sondaje şi anchete sociale, valorificarea potenţialului comunităţii în vederea prevenirii şi depistării precoce a situaţiilor de neglijare, abuz, abandon, violenţă, a cazurilor de risc de excluziune socială etc.;

   
b) de coordonare a măsurilor de prevenire şi combatere a situaţiilor de marginalizare şi excludere socială în care se pot afla anumite grupuri sau comunităţi;

    
c) de strategie, prin care asigură elaborarea strategiei de dezvoltare a serviciilor sociale şi a planului anual de acţiune, pe care le supune spre aprobare consiliului local;

    
d) de execuţie, prin asigurarea mijloacelor umane, materiale şi financiare necesare pentru acordarea beneficiilor de asistenţă socială şi furnizarea serviciilor sociale;

    
e) de administrare a resurselor financiare, materiale şi umane pe care le are la dispoziţie;

    
f) de comunicare şi colaborare cu serviciile publice deconcentrate ale ministerelor şi ale altor autorităţi ale administraţiei publice centrale, cu alte instituţii care au responsabilităţi în domeniul asistenţei sociale, cu serviciile publice locale de asistenţă socială din alte unităţi administrativ-teritoriale, cu reprezentanţii furnizorilor privaţi de servicii sociale, precum şi cu persoanele beneficiare;

Art. 8. Atribuţiile Direcției de Asistență Socială Boldeşti-Scăeni, sunt următoarele:

   (1) Ȋn domeniul beneficiilor de asistenţă socială:

           a) asigură şi organizează activitatea de primire a solicitărilor privind beneficiile de asistenţă socială;

           b) pentru beneficiile de asistenţă socială acordate din bugetul de stat realizează colectarea lunară a cererilor şi transmiterea acestora către agenţiile teritoriale pentru plăţi şi inspecţie socială;

           c) verifică îndeplinirea condiţiilor legale de acordare a beneficiilor de asistenţă socială, conform procedurilor prevăzute de lege sau, după caz, stabilite prin hotărâre a consiliului local şi pregăteşte documentaţia necesară în vederea stabilirii dreptului la măsurile de asistenţă socială;

           d) întocmeşte proiecte de dispoziţii de acordare/respingere sau, după caz, de modificare/suspendare/încetare a beneficiilor de asistenţă socială acordate din bugetul de stat sau de la bugetul local şi le prezintă primarului pentru aprobare;

           e) comunică beneficiarilor dispoziţiile cu privire la drepturile şi facilităţile la care sunt îndreptăţiţi, potrivit legii;

           f) urmăreşte şi răspunde de îndeplinirea condiţiilor legale de către titularii şi persoanele îndreptăţite la beneficiile de asistenţă socială;

           g) efectuează sondaje şi anchete sociale pentru depistarea precoce a cazurilor de risc de excluziune socială sau a altor situaţii de necesitate în care se pot afla membrii comunităţii şi propune măsuri adecvate în vederea sprijinirii acestor persoane;

           h) furnizează date statistice privind beneficiile de asistenţă socială administrate;

           i) elaborează şi fundamentează propunerea de buget pentru finanţarea beneficiilor de asistenţă socială;

           j) îndeplineşte orice alte atribuţii prevăzute de reglementările legale în vigoare.

    (2) Ȋn domeniul organizării, administrării şi acordării serviciilor sociale:
          a) elaborează, în concordanţă cu strategiile naţionale şi judeţene, precum şi cu nevoile locale identificate, strategia locală de dezvoltare a serviciilor sociale, pe termen mediu şi lung, pentru o perioadă de 5 ani, respectiv de 10 ani, pe care o supune spre aprobare consiliului local şi urmăreşte aplicarea acesteia; 

          b) elaborează planurile anuale de acţiune privind serviciile sociale administrate şi finanţate din bugetul consiliului local şi le propune spre aprobare consiliului local, acestea cuprind date detaliate privind numărul şi categoriile de beneficiari, serviciile sociale existente, serviciile sociale propuse pentru a fi înfiinţate, programul de contractare a serviciilor din fonduri publice, bugetul estimat şi sursele de finanţare;

         c) iniţiază, coordonează şi aplică măsurile de prevenire şi combatere a situaţiilor de marginalizare şi excludere socială în care se pot afla anumite grupuri sau comunităţi;

         d) identifică familiile şi persoanele aflate în dificultate, precum şi cauzele care au generat situaţiile de risc de excluziune socială;

        e) realizează atribuţiile prevăzute de lege în procesul de acordare a serviciilor sociale;

        f) propune înfiinţarea serviciilor sociale de interes local;

        g) colectează, prelucrează şi administrează datele şi informaţiile privind beneficiarii, furnizorii publici şi privaţi şi serviciile administrate de aceştia şi le comunică serviciilor publice de asistenţă socială de la nivelul judeţului, precum şi Ministerului Muncii şi Justiţiei Sociale, la solicitarea acestuia;

        h) monitorizează şi evaluează serviciile sociale aflate în propria administrare;

        i) elaborează şi implementează proiecte cu finanţare naţională şi internaţională în domeniul serviciilor sociale;

        j) formulează propuneri la elaborarea proiectul de buget anual pentru susţinerea serviciilor sociale, în conformitate cu planul anual de acţiune, în vederea asigurării finanţării/cofinanţării acestora;

        k) asigură informarea şi consilierea beneficiarilor, precum şi informarea populaţiei privind drepturile de asistență socială şi serviciile sociale disponibile;

        l) furnizează şi administrează serviciile sociale adresate copilului, familiei, persoanelor cu dizabilităţi, persoanelor vârstnice, precum şi tuturor categoriilor de beneficiari prevăzute de lege, fiind responsabilă de calitatea serviciilor prestate;

       m) propune încheierea contractelor individuale de muncă şi asigură formarea continuă a asistenţilor personali ai persoanelor cu handicap grav; evaluează şi monitorizează activitatea acestora, în condiţiile legii; 

        n) sprijină compartimentul de achiziţii publice în vederea contractării serviciilor sociale prin elaborarea documentaţiei de atribuire şi aplicarea procedurii de atribuire, potrivit legii;

        o) planifică şi realizează activităţile de informare, formare şi îndrumare metodologică, în vederea creşterii performanţei personalului care administrează şi acordă servicii sociale;

        p) colaborează permanent cu organizaţiile societăţii civile care reprezintă interesele diferitelor categorii de beneficiari;

        q) sprijină dezvoltarea voluntariatului în serviciile sociale, cu respectarea prevederilor <LLNK 12014    78 12 201   0 18>Legii nr. 78/2014 privind reglementarea activităţii de voluntariat în România, cu modificările ulterioare;

        r) îndeplineşte orice alte atribuţii prevăzute de reglementările legale în vigoare;

        s) asigură la cerere, pentru relaţiile directe cu persoanele cu handicap auditiv ori cu surdocecitate, interpreţi autorizaţi ai limbajului mimico-gestual sau ai limbajului specific al persoanei cu surdocecitate.

 Art.9. În vederea asigurării eficienţei şi transparenţei în planificarea, finanţarea şi acordarea serviciilor sociale, Direcția de Asistență Socială Boldeşti-Scăeni are obligaţii principale constau în:

        a) asigurarea informării comunităţii, prin publicarea pe pagina de internet a primăriei şi prin afișare la sediul instituției a informațiilor privind activitatea proprie și serviciile aflate in administrare, formulare/modele de cereri, programul instituției, informații privind serviciile disponibile pe plan local etc. ;

        b) transmiterea către serviciul public de asistenţă socială de la nivel judeţean a strategiilor locale de dezvoltare a serviciilor sociale şi a planurilor anuale de acţiune, în termen de 15 zile de la data aprobării acestora;

       c) transmiterea trimestrial, în format electronic, serviciului public de asistenţă socială de la nivel judeţean a datelor şi informaţiilor colectate la nivel local privind beneficiarii, furnizorii de servicii sociale şi serviciile sociale administrate de aceştia, precum şi a rapoartelor de monitorizare şi evaluare a serviciilor sociale; 

      d) organizarea de sesiuni de consultări cu reprezentanţi ai organizaţiilor beneficiarilor şi ai furnizorilor de servicii sociale, în scopul fundamentării strategiei de dezvoltare a serviciilor sociale şi a planului anual de acţiune;

      e) comunicarea informaţiilor solicitate sau, după caz, punerea acestora la dispoziţia instituţiilor/structurilor cu atribuţii în monitorizarea şi controlul respectării drepturilor omului, în monitorizarea utilizării procedurilor de prevenire şi combatere a oricăror forme de tratament abuziv, neglijent, degradant asupra beneficiarilor serviciilor sociale şi, după caz, instituţiilor/ structurilor cu atribuţii privind prevenirea torturii şi acordarea de sprijin în realizarea vizitelor de monitorizare, în condiţiile legii.

Art.10.  În administrarea şi acordarea serviciilor sociale,  
      a) ca furnizor de servicii sociale propune înființarea şi licenţierea de noi servicii sociale în subordinea autorităţii administraţiei publice locale din oraşul Boldeşti-Scăeni;

     b) primeşte şi înregistrează solicitările de servicii sociale formulate de persoanele beneficiare, reprezentanţii legali ai acestora, precum şi sesizările altor persoane/instituţii/furnizori privaţi de servicii sociale privind persoane/familii/grupuri de persoane aflate în dificultate;

     c) evaluează nevoile sociale ale populaţiei din oraşul Boldeşti-Scăeni în vederea identificării familiilor şi persoanelor aflate în dificultate, precum şi a cauzelor care au generat situaţiile de risc de excluziune socială;

     d) elaborează, în baza evaluărilor iniţiale, planurile de intervenţie, care cuprind măsuri de asistenţă socială, respectiv serviciile recomandate şi beneficiile de asistenţă socială la care persoana are dreptul; 

     e) realizează diagnoza socială la nivelul grupului şi comunităţii şi elaborează planul de servicii comunitare;

     f) acordă servicii de asistenţă comunitară, în baza măsurilor de asistenţă socială incluse de Direcţie în planul de acţiune;

     g) recomandă realizarea evaluării complexe şi facilitează accesul persoanelor beneficiare la servicii sociale;

     h) acordă serviciile sociale pentru care deţine licenţa de funcţionare, cu respectarea etapelor obligatorii prevăzute la <LLNK 12011   292 12 222  46 30>art. 46 din Legea nr. 292/2011, cu modificările şi completările ulterioare, a standardelor minime de calitate şi a standardelor de cost. 

Art. 11.  (1)  Direcția de Asistență Socială Boldeşti-Scăeni are drept scop acordarea de servicii sociale, destinate: 

a) prevenirii şi combaterii sărăciei şi riscului de excluziune socială care sunt adresate persoanelor şi familiilor fără  venituri sau cu venituri reduse, persoanelor fără adăpost, victimelor traficului de persoane, precum şi persoanelor private de libertate şi pot fi următoarele: servicii de consiliere şi informare, servicii de inserţie/reinserţie socială, servicii de reabilitare şi altele asemenea, pentru familiile şi persoanele singure fără venituri sau cu venituri reduse, precum şi servicii de consiliere acordate persoanei care a executat o măsură privativă de libertate în vederea susţinerii reinserţiei sociale a acesteia.
  
  b) prevenirii şi combaterii violenţei domestice și pot fi: centre de primire în regim de urgenţă a victimelor violenţei domestice, centre de recuperare pentru victimele violenţei domestice, locuinţe protejate, centre de consiliere pentru prevenirea şi combaterea violenţei domestice, centre pentru servicii de informare şi sensibilizare a populaţiei şi centre de zi care au drept obiectiv reabilitarea şi reinserţia socială a acestora, prin asigurarea unor măsuri de educaţie, consiliere şi mediere familială, precum şi centre destinate agresorilor.

  
  c) persoanelor cu dizabilităţi fiind prioritare servicii de îngrijire la domiciliu destinate persoanelor cu dizabilităţi, în centre de zi adaptate nevoilor acestora, potrivit atribuţiilor stabilite prin legile special, precum și servicii de asistenţă şi suport.
              Complementar acordării acestor servicii, în domeniul protecţiei persoanei cu dizabilităţi, Direcţia: monitorizează şi analizează situaţia persoanelor cu dizabilităţi din unitatea administrativ-teritorială, precum şi modul de respectare a drepturilor acestora, asigurând centralizarea şi sintetizarea datelor şi informaţiilor relevante; identifică şi evaluează situaţiile care impun acordarea de servicii şi/sau beneficii pentru persoanele adulte cu dizabilităţi; creează condiţii de acces pentru toate tipurile de servicii corespunzătoare nevoilor individuale ale persoanelor cu handicap; iniţiază, susţine şi dezvoltă servicii sociale centrate pe persoana cu handicap, în colaborare sau în parteneriat cu persoane juridice, publice ori private; asigură ponderea personalului de specialitate angajat în raport cu tipurile de servicii sociale; elaborează documentaţia necesară pentru acordarea serviciilor; asigură consilierea şi informarea familiilor asupra drepturilor şi obligaţiilor acestora şi asupra serviciilor disponibile pe plan local; implică în activităţile de îngrijire, reabilitare şi integrare a persoanei cu handicap familia acesteia; asigură instruirea în problematica specifică persoanei cu handicap a personalului, inclusiv a asistenţilor personali; încurajează şi susţine activităţile de voluntariat; colaborează cu direcţia generală de asistenţă socială şi protecţia copilului în domeniul drepturilor persoanelor cu dizabilităţi şi transmite acesteia toate datele şi informaţiile solicitate din acest domeniu.

 d)  persoanelor vârstnice ca servicii de îngrijire personală acordate cu prioritate la domiciliu prin îngrijitor formal sau informal sau în centre rezidenţiale pentru persoanele vârstnice dependente, singure ori a căror familie nu poate să le asigure îngrijirea, cât şi servicii de consiliere, de acompaniere, precum şi servicii destinate amenajării sau adaptării locuinţei, în funcţie de natura şi gradul de afectare a autonomiei funcţionale.

 e)  protecţiei şi promovării drepturilor copilului,  prevenirea separării copilului de părinţii săi, precum şi cele menite să îi sprijine pe aceştia în ceea ce priveşte creşterea şi îngrijirea copiilor, inclusiv servicii de consiliere familială, organizate în condiţiile legii. Astfel, Direcția acționează pentru  prevenirea separării copilului de familie prin promovarea principiului interesului superior al copilului şi a respectării drepturilor acestuia, promovarea bunăstării sociale, spirituale şi morale, a sănătăţii fizice şi mentale, sub orice formă şi prin orice mijloace pentru copilul expus riscului de separare de familie, promovarea, cu prioritate, a valorilor familiale, a menţinerii în familie a copilului expus riscului de separare şi integrarea lui în comunitate, participarea copilului, în funcţie de vârsta şi gradul de maturitate, şi a familiei la deciziile care îl privesc.
Complementar acordării acestor servicii, Direcția de Asistență Socială: monitorizează şi analizează situaţia copiilor precum şi modul de respectare a drepturilor acestora; realizează activitatea de prevenire a separării copilului de familia sa; consiliază şi informează familiile cu copii în întreţinere asupra drepturilor şi obligaţiilor acestora, asupra drepturilor copilului şi asupra serviciilor disponibile pe plan local; vizitează periodic la domiciliu familiile şi copiii care beneficiază de servicii şi beneficii şi urmăreşte modul de utilizare a beneficiilor, precum şi familiile care au în îngrijire copii cu părinţi plecaţi la muncă în străinătate; acordă servicii de găzduire, îngrijire, asistenţă, ocrotire, activităţi de recuperare, reabilitare şi reinserţie socială pentru copil, familie, persoane cu handicap, persoane vârstnice, precum şi pentru alte persoane aflate în dificultate.
Pentru prevenirea separării copilului de familie, serviciul public de asistenţă socială indeplineşte în domeniul protecţiei copilului următoarele atribuţii:
a)monitorizează şi analizează situaţia copiilor din unitatea administrativ-teritorială, precum şi modul de respectare a drepturilor copiilor, asigurând centralizarea şi sintetizarea datelor şi informaţiilor relevante, în baza unei fişe de monitorizare aprobate prin ordin al ministrului muncii, familiei, protecţiei sociale şi persoanelor vârstnice;

b)realizează activitatea de prevenire a separării copilului de familia sa;

c)identifică şi evaluează situaţiile care impun acordarea de servicii şi/sau prestaţii pentru prevenirea separării copilului de familia sa;

d)elaborează documentaţia necesară pentru acordarea serviciilor şi/sau prestaţiilor şi acordă aceste servicii şi/sau prestaţii, în condiţiile legii;

e)asigură consilierea şi informarea familiilor cu copii în întreţinere asupra drepturilor şi obligaţiilor acestora, asupra drepturilor copilului şi asupra serviciilor disponibile pe plan local;

f)asigură şi urmăreşte aplicarea măsurilor de prevenire şi combatere a consumului de alcool şi droguri, de prevenire şi combatere a violenţei în familie, precum şi a comportamentului delincvent;

g)vizitează, periodic, la domiciliu, familiile şi copiii care beneficiază de servicii şi prestaţii şi urmăreşte modul de utilizare a prestaţiilor, precum şi familiile care au în îngrijire copii cu părinţi plecaţi la muncă în străinătate;

h)înaintează propuneri primarului, în cazul în care este necesară luarea unei măsuri de protecţie specială, în condiţiile legii;

i)urmăreşte evoluţia dezvoltării copilului şi modul în care părinţii acestuia îşi exercită drepturile şi îşi îndeplinesc obligaţiile cu privire la copilul care a beneficiat de o măsură de protecţie specială şi a fost reintegrat în familia sa;

j)colaborează cu direcţia generală de asistenţă socială şi protecţia copilului în domeniul protecţiei copilului şi transmit acesteia toate datele şi informaţiile solicitate din acest domeniu;

k)urmăreşte punerea în aplicare a hotărârilor comisiei pentru protecţia copilului/instanţei de tutelă referitoare la prestarea acţiunilor sau lucrărilor de interes local, prevăzute la art. 67 alin. (2).
Art. 12. Obiectivele Direcției de Asistență Socială Boldeşti-Scăeni:   

   a) lărgirea sferei de activitate prin diversificarea serviciilor sociale în vederea asigurării accesului pentru un număr cât mai mare de persoane aflate în situaţie de dificultate socială;

b) asigurarea de servicii sociale de calitate, flexibile, respectând standardele generale de calitate în domeniu şi care să fie adaptate nevoilor sociale existente;

c) colaborarea cu instituţii şi organizaţii, prin realizarea de parteneriate, proiecte şi programe de combatere a marginalizării sociale; 

d) conceperea de programe de prevenire a dependenţei de serviciile sociale a persoanelor asistate;

e) promovarea activităţii Direcției de Asistență Socială Boldeşti-Scăeni în plan local, prin implementarea de modele de bună practică în rândul partenerilor, dar şi prin informări în mass-media;

f) perfecţionarea continuă a personalului prin participarea la cursuri de perfecţionare, seminarii şi conferinţe în domeniul  social, organizate pe plan local, naţional sau european, în vederea îmbunătăţirii serviciilor sociale acordate.

Art. 13. Conducerea Direcției de Asistență Socială Boldeşti-Scăeni acţionează permanent în vederea îndeplinirii la timp şi în mod corespunzător a atribuţiilor ce revin Direcţiei, potrivit prezentului Regulament, legislaţiei în vigoare, hotărârilor Consiliului Local şi dispozițiilor Primarului.

Art. 14. În problemele de specialitate, Direcția promovează proiecte de hotărâri, pe care le prezintă primarului pentru a fi supuse spre aprobare Consiliului Local al oraşului Boldeşti-Scăeni.

Art. 15. Legătura dintre Consiliul Local al Oraşului Boldeşti-Scăeni şi Direcția de Asistență Socială Boldeşti-Scăeni se realizează prin Primar şi conducerea direcției.

Art. 16. Angajarea salariaţilor se face in condiţiile legii, în limita posturilor din organigrama aprobată de Consiliul Local. 

Art. 17. Numărul şi structura de personal se aprobă prin hotărâre a Consiliului Local al Oraşului Boldeşti-Scăeni, la propunerea Primarului.

Art. 18. Structura organizatorică şi numărul de posturi aferent aparatului propriu al Direcţiei se aprobă de Consiliul Local, astfel încât funcţionarea acesteia să asigure îndeplinirea atribuţiilor ce îi  revin potrivit legii şi ţinând cont de serviciile sociale organizate în structura sau în subordinea Direcţiei.

Art. 19. Personalul Direcției de Asistență Socială Boldeşti-Scăeni este alcătuit din personal angajat cu contract individual de muncă, în condiţiile legii. 

Art. 20. Atribuţiile personalului din cadrul Direcției de Asistență Socială Boldeşti-Scăeni sunt stabilite prin fişa postului. Directorul  stabileşte pentru personalul din subordine atribuţiile de serviciu, în funcţie de specificul postului şi de modificările ce intervin în domeniul de activitate - în conformitate cu legislaţia în vigoare, si cu aprobarea conducerii instituţiei.
Art. 21. Drepturile, îndatoririle şi răspunderea  personalului contractual sunt prevăzute în Legea nr.53/2003 – Codul Muncii, republicată, cu completările şi modificările ulterioare.  

Art. 22. (1) Finanţarea Direcției de Asistență Socială Boldeşti-Scăeni se asigură din bugetul local.

         (2) Finanţarea serviciilor sociale şi beneficiilor de asistenţă socială se asigură din bugetul local, bugetul de stat, din donaţii, sponsorizări şi alte forme private/publice de contribuţii băneşti, potrivit legii.

                
I.    Art. 23. (1)  Conducerea  Direcției de Asistență Socială Boldeşti-Scăeni este asigurată de director.
 (2) Directorul asigură conducerea  Direcției de Asistență Socială Boldeşti-Scăeni şi răspunde de buna ei funcţionare în îndeplinirea atribuţiilor ce îi revin.
(3) Directorul are calitatea de personal contractual.
(4) Funcţia de director se ocupă în condiţiile legii.

(5) Directorul reprezintă Direcția de Asistență Socială Boldeşti-Scăeni, în relaţiile cu autorităţile şi instituţiile publice, precum şi cu persoanele fizice şi juridice din ţară şi din străinătate.
(6) Directorul îndeplineşte şi alte atribuţii prevăzute de lege sau stabilite prin hotărâre a Consiliului Local şi de către primar.

(7) Numirea, eliberarea din funcţie şi sancţionarea disciplinară a directorului  al direcţiei se fac de către Primarul oraşului Boldeşti-Scăeni, cu respectarea prevederilor legislației specifice.

Art. 24. Directorului îi revin următoarele atribuţii: 

· asigură conducerea Direcției şi răspunde de buna ei funcţionare în îndeplinirea atribuţiilor ce îi revin;

· elaborează proiectul strategiei de dezvoltare a serviciilor sociale şi planul anual de acţiune;

· elaborează proiectele rapoartelor de activitate, ale rapoartelor privind stadiul implementării strategiei de dezvoltare a serviciilor sociale şi propunerile de măsuri pentru îmbunătăţire a activităţii, pe care le prezintă primarului;

· coordonează și controlează activitatea personalului din cadrul Direcţiei;

· informează, ori de câte ori este nevoie, conducerea primăriei asupra activităţii desfăşurate în cadrul direcţiei;

· repartizează salariaţilor subordonaţi sarcinile şi corespondenţa;

· participă la şedinţele Consiliului Local si ale Comisiilor de specialitate ale Consiliului Local, atunci când este cazul;

· asigură datele şi informațiile necesare elaborării proiectelor de hotărâri din sfera de competență;

· urmăreşte îndeplinirea hotărârilor Consiliului Local şi a Dispoziţiilor Primarului date în competenţa de realizare a Direcției de Asistență Socială Boldeşti-Scăeni;

· asigură evaluarea personalului din subordine;

· elaborează rapoartele privind activitatea direcţiei, stadiul implementării obiectivelor, pe care le prezintă Consiliului Local si Primarului oraşului Boldeşti-Scăeni;

· propune proiecte care au ca scop îmbunătăţirea activităţii de asistenţă socială în instituţie;

· propune instruirea şi perfecţionarea personalului de specialitate;

· colaborează cu formele organizate ale societăţii civile la acţiuni care vizează ameliorarea asistenţei sociale a grupurilor vulnerabile;

· monitorizează şi evaluează respectarea prevederilor legale din domeniul furnizării serviciilor sociale;

· propune strategia de dezvoltare a serviciilor sociale din oraşului Boldeşti-Scăeni şi o supune spre aprobare Consiliului Local;

· deleagă competenţe personalului de specialitate din subordinea sa, conform prevederilor legale;
· îndeplineşte şi alte atribuţii prevăzute de lege sau stabilite prin hotărâre a consiliului local;

· conduce, organizează, controlează și răspunde de întreaga  activitate a direcţiei;
· asigură proiectarea, implementarea și îndrumarea metodologică a implementării și dezvoltării sistemului de control intern managerial, conform prevederilor legale în vigoare; 
· îndeplineşte orice alte atribuţii prevăzute de reglementările legale în vigoare.
Art. 25. Direcția de Asistență Socială  Boldeşti-Scăeni este organizată pe compartimente. 
II.   Art. 26. Structura organizatorică a Direcției de Asistență Socială  Boldeşti-Scăeni este următoarea:

DIRECTOR
cu următoarele structuri subordonate:
1.1. COMPARTIMENTUL EVIDENŢĂ ŞI PLATĂ BENEFICII DE ASISTENŢĂ SOCIALĂ, PROTECŢIA COPILULUI ŞI A FAMILIEI, COMBATEREA VIOLENŢEI DOMESTICE, INTERVENŢIE ÎN SITUAŢII DE URGENŢĂ ŞI PREVENIREA MARGINALIZĂRII SOCIALE.
1.2. COMPARTIMENTUL SERVICII SOCIALE, RELAŢIA CU ASOCIAŢIILE ŞI FUNDAŢIILE, PROTECŢIA PERSOANELOR CU DIZABILITĂŢI, MONITORIZAREA ASISTENŢILOR PERSONALI ŞI A INDEMNIZAŢIILOR DE HANDICAP ŞI PROTECŢIA SOCIALĂ A PERSOANELOR VÂRSTNICE.
1.3.      SERVICIUL DE ASISTENŢĂ COMUNITARĂ
Art. 27. Atribuţiile şi competenţele specifice compartimentelor sunt următoarele:

1.1. COMPARTIMENTUL EVIDENŢĂ ŞI PLATĂ BENEFICII DE ASISTENŢĂ SOCIALĂ, PROTECŢIA COPILULUI ŞI A FAMILIEI, COMBATEREA VIOLENŢEI DOMESTICE, INTERVENŢIE ÎN SITUAŢII DE URGENŢĂ ŞI PREVENIREA MARGINALIZĂRII SOCIALE.

 (1) Beneficiile de asistență socială se acordă în bani sau în natură, și cuprind: 
- alocații,

- indemnizații, 

- venitul minim de incluziune,

- ajutoare de urgență sau comunitare, 

- facilități, în condițiile legislației în vigoare și ale hotărârilor Consiliului Local.

(2) Atribuții principale:

· informarea şi consilierea beneficiarilor, precum şi informarea populaţiei privind condițiile de acordare a beneficiilor de asistență socială;

· pentru beneficiile de asistenţă socială acordate din bugetul de stat realizează colectarea lunară a cererilor şi transmiterea acestora către agenţia teritorială pentru plăţi şi inspecţie socială-alocații de stat pentru copii, indemnizații de creștere a copilului, stimulent de inserție;
· verifică îndeplinirea condiţiilor legale de acordare a beneficiilor de asistenţă socială, conform procedurilor prevăzute de lege sau, după caz, stabilite prin hotărâre a Consiliului Local, întocmeşte ancheta socială şi pregăteşte documentaţia necesară în vederea stabilirii dreptului la beneficiile de asistenţă socială;
· întocmeşte dispoziţii de acordare/respingere sau, după caz, de modificare/suspendare/încetare a beneficiilor de asistenţă socială şi le prezintă Primarului pentru aprobare-venit minim de incluziune cu cele două componente (ajutorul de incluziune şi ajutorul pentru familia cu copii),  ajutoare de încălzire a locuinței în perioada sezonului rece, stimulente educaționale sub formă de tichete sociale pentru grădiniță, alocația de stat, indemnizația de creştere a copilului;
· comunică beneficiarilor dispoziţiile cu privire la drepturile şi facilităţile la care sunt îndreptăţiţi, potrivit legii;
· urmăreşte şi răspunde de îndeplinirea condiţiilor legale de către titularii şi persoanele îndreptăţite la beneficiile de asistenţă socială;
· în urma verificărilor efectuate, când constată că nu mai sunt îndeplinite condițiile de acordare a drepturilor de asistență socială ori în cazul unor declaraţii nesincere din partea beneficiarilor privind veniturile realizate/bunurile aflate în proprietate/componența familiei, propune suspendarea sau, după caz, încetarea dreptului, stabileşte cuantumul debitelor şi ia măsuri pentru recuperarea acestora în condiţiile legii;

· efectuarea și întocmirea anchetelor sociale în vederea acordării sprijinului financiar ce se acordă elevilor în cadrul programului național de protecție socială „Bani de liceu” și a burselor școlare;

· ia măsurile administrative necesare pentru asigurarea înhumării cadavrelor fără aparținători, în baza prevederilor legale în vigoare;

·   la cererea familiei sau a persoanei îndreptațite, întocmeşte documentația necesară acordării ajutoarelor de înmormântare, în condițiile Legii nr. 196/2016 privind venitul minim de incluziune, cu modificările şi completările ulterioare,

·    verifică în teren solicitările de ajutoare de urgenţă şi/sau comunitare şi întocmeşte anchete sociale şi documentaţia necesară în vederea acordării acestora, în baza legislaţiei în vigoare și a hotărârilor Consiliului Local;

· realizează ancheta socială în situaţia în care părinţii copilului pentru care se solicită dreptul la concediu şi indemnizaţie de creştere copil/stimulent de inserţie nu sunt căsătoriţi;

· efectuează sondaje şi anchete sociale pentru depistarea precoce a cazurilor de risc de excluziune socială sau a altor situaţii de necesitate în care se pot afla membrii comunităţii şi propune măsuri adecvate în vederea sprijinirii acestor persoane;
· identifică familiile şi persoanele aflate în dificultate, precum şi cauzele care au generat situaţiile de risc de excluziune socială;
· monitorizează şi analizează situaţia copiilor din unitatea administrativ-teritorială, precum şi modul de respectare a drepturilor copiilor, asigurând centralizarea şi sintetizarea datelor şi informaţiilor relevante, în baza unei fişe de monitorizare aprobate prin ordin al ministrului muncii, familiei, protecţiei sociale şi persoanelor vârstnice;
· realizează activitatea de prevenire a separării copilului de familia sa în conformitate cu prevederile Legii nr. 156/2023;
· identifică şi evaluează situaţiile care impun acordarea de servicii şi/sau prestaţii pentru prevenirea separării copilului de familia sa;
· asigură consilierea şi informarea familiilor cu copii în întreţinere asupra drepturilor şi obligaţiilor acestora, asupra drepturilor copilului şi asupra serviciilor sociale disponibile pe plan local;
· asigură şi urmăresc aplicarea măsurilor de prevenire şi combatere a consumului de alcool şi droguri în rândul tinerilor, de prevenire şi combatere a violenţei în familie, precum şi a comportamentului delincvent;
· monitorizează familiile care au în îngrijire copii cu părinţi plecaţi la muncă în străinătate, conform procedurii aprobate prin Hotărâre de Guvern si întocmeşte situaţiile şi raportările specifice; consiliază și informează persoanele desemnate de părinți/tutori plecați la muncă în străinătate și confirmate de instanță, să se ocupe de întreținerea copilului pe perioada absenței părinților sau tutorelui, cu privire la răspunderea pentru creșterea și asigurarea dezvoltării copilului;
· consiliază și informează părinții cu copii asupra riscurilor asumate prin plecarea lor la muncă în străinătate, precum și cu privire la obligațiile ce le revin în situația în care intenționează să plece la muncă în străinătate și au în îngrijire copii minori;
· verifică în teren sesizările cu privire la cazurile de violență în familie, de copii abuzați sau neglijați, anunță DGASPC şi asigură intervenția în regim de urgență în cazul în care este necesară luarea unei măsuri de protecţie specială, în condiţiile legii;

· urmăreşte evoluţia dezvoltării copilului şi modul în care părinţii acestuia îşi exercită drepturile şi îşi îndeplinesc obligaţiile cu privire la copilul care a beneficiat de o măsură de protecţie specială şi a fost reintegrat în familia sa;
· colaborează cu direcţia generală de asistenţă socială şi protecţia copilului în domeniul protecţiei copilului şi transmit acesteia toate datele şi informaţiile solicitate din acest domeniu;
· urmăreşte punerea în aplicare a hotărârilor comisiei pentru protecţia copilului/instanţei de tutelă 
· monitorizarea modului de utilizare a alocaţiei lunare de plasament, pentru copilul pentru care s-a instituit tutela;
· monitorizează în condițiile Legii nr. 272/2004 republicată, cu completări şi modificări ulterioare, relațiile personale ale copilului, cu celălalt părinte, în cazul în care părintele la care locuiește copilul, împiedică sau afectează în mod negativ legăturile personale ale copilului cu celălalt părinte, prin nerespectarea programului stabilit de instanță sau convenit de părinți;
· acționează pentru prevenirea separării copilului de părinţii săi, adoptarea de măsuri de prevenire şi înlăturare a abandonului şcolar, dar şi consilierea părinţilor care, din cauza sărăciei, consumului de alcool sau a unui comportament deviant, nu respectă şi nu işi îndeplinesc obligaţiile părinteşti;

· consiliază familiile privitor la actele necesare întocmirii dosarului pentru orientare școlară și profesională de către COSP, traseul și procedurile de obținere a acestor acte;
· verifică pe teren, efectuează și întocmeşte anchetele sociale privind orientarea şcolară şi profesională a copiilor cu cerinţe educaţionale speciale;

· în colaborare cu medicii de familie şi cu mediatorul sanitar analizează datele şi informațiile privind gravidele şi lehuzele precum şi mamele minore în vederea monitorizării acestora şi intervenţiei în cazurile de copii aflaţi în situaţie de risc de părăsire;

· centralizează trimestrial situaţia copiilor care prestează activităţi remunerate în domeniile cultural, artistic, sportiv, publicitar şi de modeling şi transmite centralizatorul DGASPC  în raza careia copilul desfăşoară activitatea, în primele 15 zile ale trimestrului pentru trimestrul anterior.

· realizează anchete sociale la solicitarea instanţei de tutela şi a notarilor publici pentru: exercitarea autorităţii părinteşti, stabilirea locuinţei minorului în mod statornic la unul dintre părinţi, stabilirea contribuţiei părinţilor la întreţinerea minorilor, stabilirea modalităţii de desfăşurare a legăturilor personale ale părinţilor cu minorii;

· gestionează laptele praf acordat în condițiile legii, copiilor cu vârste între 0-12 luni, care nu beneficiază de lapte matern;

· întocmeşte referate, note de fundamentare sau rapoarte de specialitate pentru proiectele de hotărâri în domeniul de activitate al compartimentului, în vederea promovării lor în Consiliul Local al oraşului Boldeşti-Scăeni;
·    asigură distribuirea la nivelul localității a ajutoarelor constând în pachete cu produse alimentare sau de igienă în cadrul POAD sau a altor proiecte aflate în derulare;

·    implemetarea sistemului de control intern managerial în domeniul de activitate;
·   revizuieste şi actualizează periodic procedurile de lucru specifice, în concordanță cu modificările legislative în vigoare;
·    constituie dosare în vederea arhivării conform prevederilor legale;
·    colaborează cu celelalte compartimente din structura Direcției şi sprijină activitatea acestora;
· îndeplineşte orice alte atribuţii prevăzute de reglementările legale în vigoare.

1.2. COMPARTIMENTUL SERVICII SOCIALE, RELAŢIA CU ASOCIAŢIILE ŞI FUNDAŢIILE, PROTECŢIA PERSOANELOR CU DIZABILITĂŢI, MONITORIZAREA ASISTENŢILOR PERSONALI ŞI A INDEMNIZAŢIILOR DE HANDICAP ŞI PROTECŢIA SOCIALĂ A PERSOANELOR VÂRSTNICE
Atribuții principale:
· verifică în teren, efectuează și întocmeşte anchetele sociale necesare obținerii certificatelor de încadrare a copiilor şi adulţilor în grad de handicap ori pentru internare în unități specializate/centre rezidentiale;

· furnizează şi administrează serviciile sociale inființate şi acreditate pe plan local şi răspunde de calitatea serviciilor prestate;

· recomandă realizarea evaluării complexe şi facilitează accesul persoanelor beneficiare la servicii sociale;
· ține evidența şi monitorizează persoanele cu dizabilitați, persoanele vârstnice dependente aflate în situație de risc şi persoanele externate din centre medico-sociale sau cămine;

· asigură formarea continuă de asistenţi personali; evaluează şi monitorizează activitatea acestora, în condiţiile legii;
· întocmește rapoarte de monitorizare a planului de abilitare-reabilitare pentru copiii încadrați în grad de handicap, în vederea verificării îndeplinirii obiectivelor din plan, identificarea dificultăților de implementare a planului, găsirea unor soluții de remediere, astfel încât copilul să beneficieze de abilitare-reabilitare optimă si urmărește prin reevaluarea semestrială eficiența beneficiilor, a serviciilor și a măsurilor de intervenție;

· întocmeşte planul individualizat de servicii pentru minori în cazurile şi condiţiile reglementate de prevederile legale în vigoare;
· consiliază persoanele interesate privitor la actele necesare întocmirii dosarelor pentru încadrarea în grad de handicap, traseul și procedurile de obținere a acestora;
· primeşte şi verifică cererile şi documentele justificative depuse pentru scutirea de la plata tarifului de utilizare a reţelelor de drumuri naţionale (rovinieta), prevăzut în Ordonanţa Guvernului nr. 15/2002, pentru persoanele cu handicap, precum şi însoţitorii sau, după caz, asistenţii personali ai acestora; centralizează lunar solicitările primite în acest sens şi le trimite pâna în data de 10 a lunii următoare directiei generale de asistență socială şi protecția copilului judetene;
· propune acţiuni pentru limitarea fenomenului cerşetoriei pe raza oraşului şi luarea măsurilor de protecţie socială în vederea prevenirii marginalizării sociale a acestor persoane;
· desfăşoară, în colaborare sau în parteneriat cu persoanele juridice, publice ori private, ONG-uri, etc., programe de informare a persoanelor cu handicap în ceea ce priveşte oportunităţile de educaţie, angajare, acces la viaţa familială şi viaţa socială ori la diferite mijloace de petrecere a timpului liber;
· implică în activităţile de îngrijire, reabilitare şi integrare a persoanei cu handicap familia acesteia, asigurând cu prioritate asistența şi îngrijirea sociomedicală la domiciliul persoanei cu handicap;
· verifică în teren și întocmeşte anchete sociale bolnavilor încadraţi în grad de invaliditate  la solicitarea medicului expert al asigurărilor sociale;
· întocmeşte anchete sociale solicitate de instanţele judecătoreşti privind solicitările de întrerupere sau amânare a executării pedepsei pentru persoanele condamnate penal;
· primeşte cererile şi documentele justificative ale persoanelor cu handicap sau reprezentanţilor legali ai acestora în vederea eliberării cardului-legitimaţie pentru locurile gratuite de parcare existente pe raza localității şi le supune aprobării primarului;
· promovează serviciile de mediere pe piaţa muncii pentru persoanele cu handicap şi informează angajatorii asupra facilităților fiscale sau a altor forme de stimulare de care pot beneficia, în ipoteza angajării şi păstrării la muncă a persoanelor cu handicap;
· asigură servicii comunitare de consiliere, în vederea prevenirii marginalizării sociale şi pentru reintegrare socială a persoanelor varstnice;
· întocmeste grila naţională de evaluare a nevoilor persoanelor vârstnice în vederea stabilirii gradului de dependență şi propune măsura de asistenţă socială justificată de situaţia de fapt constatată; 
· direct, prin serviciul social înființat şi acreditat sau pe bază de convenţii încheiate cu organizaţii neguvernamentale, unităţi de cult recunoscute în România ori cu alte persoane fizice sau juridice, asigură acordarea de servicii sociomedicale şi de îngrijire la domiciliul persoanelor vârstnice dependente (ajutorul pentru realizarea igienei personale, readaptarea capacităţilor fizice şi psihice, adaptarea locuinţei la nevoile persoanei vârstnice şi antrenarea la activităţi economice, sociale şi culturale) precum şi îngrijirea temporară în centre de zi, aziluri de noapte sau alte centre specializate;
· în cazul decesului persoanei vârstnice lipsite de susţinători legali sau când aceştia nu pot să îşi îndeplinească obligaţiile familiale datorită stării de sănătate sau situaţiei economice precare, ia masuri pentru asigurarea înmormântarii;
· întocmeşte rapoarte de specialitate pentru proiectele de hotărâri ale Consiliului Local, în domeniul de activitate al   compartimentului;

· încurajează şi susţine activităţile de voluntariat;
· asigură implementarea sistemului de control intern managerial în domeniul de activitate;
· revizuieşte şi actualizează periodic procedurile de lucru specifice, în concordanță cu modificările legislative în vigoare
· constituie dosarele în vederea arhivării conform prevederilor legale;
· colaborează cu celelalte compartimente ale Direcției şi sprijină activitatea acestora;
· îndeplineşte orice alte atribuţii prevăzute de reglementările legale în vigoare.

1.3. SERVICIUL DE ASISTENŢĂ COMUNITARĂ
      Serviciul de asistență comunitară identificat prin cod serviciu social 8899CZ-PN-V este înfiinţat şi administrat de furnizorul public de servicii sociale „Primăria oraşului Boldeşti-Scăeni - Direcția de Asistență Socială”, acreditat conform Certificatului de acreditare Seria AF Nr.  005970 eliberat de Ministerul Muncii şi Justiției Sociale la data de 05.11.2018 şi are sediul în Oraşul Boldeşti-Scăeni, Aleea Clubului nr. 3. Serviciul social funcționează în condițiile legii în cadrul şi sub coordonarea Direcţiei de Asistenţă Socială, obținând licența de funcționare seria LF nr. 0011035 eliberată de Ministerul Muncii şi Solidarității Sociale la data de 15.11.2022.
Scopul Serviciului de asistență comunitară este administrarea şi acordarea beneficiilor de asistenţă socială şi a serviciilor sociale şi medicale comunitare persoanelor singure şi familiilor aflate în situație de nevoie, de dependență sau de vulnerabilitate socială cu domiciliul pe raza teritorială a oraşului Boldeşti-Scăeni, prin desfăşurarea ansamblului de activităţi de informare, consiliere, sprijin şi asistență destinate a răspunde nevoilor sociale, precum şi celor speciale, individuale, familiale sau de grup, în vederea depăşirii situaţiilor de dificultate, prevenirii şi combaterii riscului de excluziune socială, promovării incluziunii sociale şi creşterii calităţii vieţii.
Serviciul de asistență comunitară este înfiinţat prin Hotărârea consiliului local al oraşului Boldeşti-Scăeni nr. 142/26.10.2021 şi funcţionează în cadrul şi sub coordonarea Direcţiei de Asistenţă Socială.

În cadrul Serviciului sunt angajaţi cu statut de personal contractual şi asistentul medical comunitar şi mediatorul sanitar, responsabili de implementarea activităţilor de asistenţă medicală comunitară, în conformitate cu prevederile art. 8 alin. (1) lit. a) şi art. 9 din OUG nr. 18/2017 şi ale art. 112 şi 113 din Legea nr. 292/2011. Această categorie de personal nu intră în numărul maxim de posturi stabilit pentru fiecare unitatea administrativ-teritorială, potrivit legii.
În cadrul Serviciului îşi desfăşoară activitatea şi consilierul pentru romi cu grad de referent.
Serviciul de asistență comunitară are propriul ROF aprobat prin Hotărârea consiliului local al oraşului Boldeşti-Scăeni nr. 142/26.10.2021.
1.3.1. Mediatorul sanitar

Scopul principal al postului: prestarea activităților specifice privind asistența medicală comunitară persoanelor îndreptățite conform legii

Atribuţiile postului: mediatorul sanitar are următoarele atribuții principale (conform art. 13-15 din H.G. nr. 324 din 23 mai 2019 pentru aprobarea Normelor metodologice privind organizarea, funcţionarea şi finanţarea activităţii de asistenţă medicală comunitară):
a)realizează catagrafia populaţiei din comunitatea deservită, precum comunităţile de etnie romă, cu prioritate copiii, gravidele, lăuzele şi femeile de vârstă fertilă;

b)facilitează accesul acestora la servicii de sănătate, la măsuri şi acţiuni de asistenţă socială şi alte măsuri de protecţie socială şi servicii integrate adecvate nevoilor identificate;

c)identifică membrii de etnie romă din comunitate neînscrişi pe listele medicilor de familie şi sprijină înscrierea acestora, inclusiv cu sprijinul serviciului public de asistenţă socială;

d)semnalează medicului de familie persoanele care necesită acces la servicii de sănătate preventive sau curative şi asigură sau facilitează accesul acestora la serviciile medicale necesare;

e)în colectivităţile locale în care activează participă la implementarea programelor naţionale de sănătate pe teritoriul administrativ respectiv, adresate cu precădere persoanelor vulnerabile din punct de vedere medical, social şi economic, împreună cu asistentul medical comunitar şi/sau moaşa şi cu personalul de specialitate din cadrul direcţiilor de sănătate publice judeţene şi a municipiului Bucureşti;

f)sprijină personalul medical care activează în unităţile de învăţământ în procesul de monitorizare a stării de sănătate a elevilor prin facilitarea comunicării dintre cadrele medicale şcolare şi părinţi;

g)participă, prin facilitarea comunicării, împreună cu asistentul medical comunitar, la depistarea activă a cazurilor de tuberculoză şi a altor boli transmisibile, sub îndrumarea medicului de familie sau a cadrelor medicale din cadrul direcţiei de sănătate publică sau al dispensarului de pneumoftiziologie;

h)însoţesc cadrele medico-sanitare în activităţile legate de prevenirea sau controlul situaţiilor epidemice, facilitând implementarea măsurilor adecvate, şi explică membrilor colectivităţii locale rolul şi scopul măsurilor de urmărit;

i)facilitează acordarea primului ajutor, prin anunţarea asistentului medical comunitar, moaşei, personalului cabinetului/cabinetelor medicului de familie, cadrelor medicale/serviciului de ambulanţă, şi însoţesc în colectivitatea locală echipele care acordă asistenţă medicală de urgenţă;

j)facilitează comunicarea dintre autorităţile publice locale şi comunitatea din care fac parte şi comunicarea dintre membrii comunităţii şi personalul medicosocial care deserveşte comunitatea;

k)întocmeşte evidenţele necesare şi completează documentele utilizate în exercitarea atribuţiilor de serviciu, respectiv registre, fişe de planificare a vizitelor la domiciliu, alte documente solicitate, conform atribuţiilor;

l)elaborează raportările curente şi rapoartele de activitate, în conformitate cu sistemul de raportare definit de Ministerul Sănătăţii, şi raportează activitatea în aplicaţia on-line AMCMSR.gov.ro, cu respectarea confidenţialităţii datelor personale şi a diagnosticului medical al beneficiarilor;

m)desfăşoară activitatea în sistem integrat cu asistentul medical comunitar, moaşa, asistentul social/tehnicianul în asistenţă socială, consilierul şcolar şi/sau mediatorul şcolar pentru gestionarea integrată a problemelor medicosocioeducaţionale ale persoanelor vulnerabile;

n)participă la realizarea planului comun de intervenţie a echipei comunitare integrate, din perspectiva serviciilor de mediere sanitară din cadrul serviciilor de asistenţă medicală comunitară;

o)colaborează cu alte instituţii şi organizaţii, inclusiv cu organizaţiile neguvernamentale, pentru realizarea de programe, proiecte şi acţiuni care se adresează persoanelor sau grupurilor vulnerabile de etnie romă;

p)realizează alte activităţi şi acţiuni de sănătate publică adaptate nevoilor specifice ale comunităţii şi persoanelor sau grupurilor vulnerabile de etnie romă;

r)colaborează cu asistentul medical comunitar, asistentul social/tehnicianul în asistenţă socială, moaşa, cadrele didactice din unităţile şcolare din unitatea/subdiviziunea administrativ-teritorială.

1.3.2. Referent-consilier pentru romi

Atribuții principale:

- asigură sprijin cetățenilor de etnie romă la întocmirea şi completarea cererilor şi documentelor pentru obținerea unor drepturi de asistență socială;

- asigură sprijin cetățenilor de etnie romă la redactarea cererilor şi a solicitărilor adresate primăriei oraşului în diverse probleme de interes pentru comunitatea romă;

–  asigura consilierea necesara cetățenilor de etnie romă în vederea obținerii, acolo unde este cazul, a actelor de identitate sau de stare civilă;

– colaborează cu Direcția de Asistență Socială la efectuarea anchetelor sociale privind cetățenii de etnie romă, precum şi la îndeplinirea altor proceduri de chestionare, de obținere a unor date şi informații necesare desfăşurării activității serviciului public de asistență socială;

– acordă sprijin mediatorului sanitar în îndeplinirea atribuțiilor ce-i revin acestuia în special pentru identificarea cetățenilor de etnie romă din comunitate neînscrişi pe listele medicilor de familie şi sprijină înscrierea acestora;

- participă alături de personalul DAS la identificarea beneficiarilor şi distribuirea pachetelor cu ajutoare în cadrul programelor naționale de ajutorare a persoanelor defavorizate (POAD) ;

– organizeaza întâlniri periodice cu reprezentanții comunitatii de romi, identifică şi propune primarului soluții pentru rezolvarea problemelor cu care se confruntă romii din localitate;

– participă la medierea conflictelor dintre cetățenii de etnie romă şi institutiile publice; 

– ține legătura permanentă cu organismele reprezentative ale romilor, precum si cu reprezentantii ONG-urilor, în vederea ducerii la indeplinire a masurilor propuse in planul local de actiune;

– asigură consilierea cetăţenilor de etnie romă cu privire la locurile de muncă vacante la nivelul AJOFM Prahova şi încurajează adoptarea unei atitudini proactive din partea acestora în găsirea unui loc de muncă;

– participă la toate activitățile administrative care se desfaşoară în cartierele sau zonele locuite preponderent de cetățenii de etnie romă;

– îndeplineste orice alte sarcini stabilite de primar, viceprimar sau de directorul Direcției de Asistență Socială care privesc comunitatea locală de romi;

– participa la invitația Consiliului Local la sedintele în care se dezbat problemele care interesează comunitatea locală a romilor.

